b"\n_START_ARTICLE_\nEscultura\n_START_SECTION_\nL'escultura arreu del m\xc3\xb3n\n_START_PARAGRAPH_\nL'escultura africana est\xc3\xa0 impregnada, fonamentalment, d'un car\xc3\xa0cter religi\xc3\xb3s i animista, i es basa en la creen\xc3\xa7a dels esperits de la natura i el culte als morts. Les escultures s\xc3\xb3n usades en rituals i consisteixen b\xc3\xa0sicament en m\xc3\xa0scares antropom\xc3\xb2rfiques i altres objectes de culte. S\xc3\xb3n talles de fusta per\xc3\xb2 tamb\xc3\xa9 hi ha exemples de treballs en argila \xe2\x80\x93com en la cultura nok de Nig\xc3\xa8ria cap al 500 aC\xe2\x80\x93, pedra o ivori. A Ife i Benin, els iorubes van realitzar obres en terracota i bronze (segle XIII), tal com s'observa en relleus i est\xc3\xa0tues de mida natural amb els caps dels seus reis. A Costa d'Ivori els baul\xc3\xa9 tamb\xc3\xa9 tallaven motius geom\xc3\xa8trics en les llindes de les portes._NEWLINE_Les escultures exemptes i els relleus van constituir una important manifestaci\xc3\xb3 art\xc3\xadstica dels pobles precolombins d'Am\xc3\xa8rica. Entre d'altres, sobresortiren els olmeques, els maies i els tolteques (a l'actual M\xc3\xa8xic), i els inques (a l'actual Per\xc3\xba). Tot i la seva diversitat, totes elles presenten uns trets comuns: s\xc3\xb3n obres associades a l'arquitectura \xe2\x80\x93les escultures i els relleus adornen parets i pilastres\xe2\x80\x93 i s\xc3\xb3n de car\xc3\xa0cter religi\xc3\xb3s, amb escenes de d\xc3\xa9us, dimonis i ritus sagrats amb la pres\xc3\xa8ncia tamb\xc3\xa9 de guerrers. En l'escultura olmeca ressalta l'intent de reproduir el rostre hum\xc3\xa0 amb un gran realisme, com es pot observar en els enormes caps de La Venta, de m\xc3\xa9s de tres metres d'al\xc3\xa7ada. Els maies van realitzar figures en jade i majorit\xc3\xa0riament obres adossades als temples, com es pot observar a Palenque, Tikal i Chich\xc3\xa9n Itz\xc3\xa1, d'on procedeix una de les m\xc3\xa9s famoses escultures, el Chac Mool; aquest tipus d'escultura tamb\xc3\xa9 s'ha trobat en diversos temples d'influ\xc3\xa8ncia tolteca. La primera civilitzaci\xc3\xb3 del Per\xc3\xba, la Chavin de Hu\xc3\xa1ntar, es remunta cap al 1250 aC; l'exterior de les restes del temple m\xc3\xa9s gran d'aquesta civilitzaci\xc3\xb3 est\xc3\xa0 adornat amb escultures, la majoria baixos relleus, i esteles amb gravats de serps i cocodrils. Pel que fa als inques, entre el 1200 i l'arribada dels espanyols (1532), van produir poca escultura monumental, per\xc3\xb2 van desenvolupar l'\xc3\xbas de la metal\xc2\xb7l\xc3\xbargia, principalment la de l'or, en el qual incrustaven pedres precioses._NEWLINE_La hist\xc3\xb2ria de l'escultura a l'\xc3\x8dndia es remunta al 2500 aC, a la cultura de la vall de l'Indus. En excavacions arqueol\xc3\xb2giques a Harappa i Mohenjo-Daro s'han trobat una gran varietat d'escultures en terracota de figures humanes. S'hi observen s\xc3\xadmbols relacionats amb la fertilitat; destaca tamb\xc3\xa9 una Ballarina de bronze i un Bust d'un rei-sacerdot d'esteatita. Durant l'imperi Maurya (segle III aC) es realitzaren grans columnes i capitells amb temes d'animals, com el Capitell dels lleons, a Sarnath; tamb\xc3\xa9 escultures de divinitats (Yaksi, museu de Patna). A la regi\xc3\xb3 de Gandhara, durant l'imperi Kushan, es desenvolup\xc3\xa0 amb la influ\xc3\xa8ncia del budisme i l'hinduisme un tipus d'art catalogat com a \xc2\xabgrecob\xc3\xbadic\xc2\xbb a causa de la influ\xc3\xa8ncia de la Gr\xc3\xa8cia cl\xc3\xa0ssica en les imatges del Buda realitzades en aquest per\xc3\xadode. Durant l'imperi Gupta es va crear un \xc2\xabart cl\xc3\xa0ssic\xc2\xbb de l\xc3\xadnies pures i formes harmonioses, amb imatges de les divinitats (Brahma, Vishn\xc3\xba i Shiva). Al sud de l'\xc3\x8dndia, a Mahabalipuram, hi ha uns temples excavats en la roca decorats amb uns relleus magn\xc3\xadfics, com el Descens del Ganges de l'\xc3\xa8poca de la dinastia dels Pal\xc2\xb7lava. Des del segle VIII l'erotisme \xc3\xa9s tema predominant en les escenes de molts temples, on es representen il\xc2\xb7lustracions del Kama Sutra. Malgrat la conquesta musulmana, al sud va continuar la tradici\xc3\xb3 escult\xc3\xb2rica, tot i que va anar incorporant un barroquisme vigent fins al segle XVIII._NEWLINE_A la Xina destaca la gran troballa de l'ex\xc3\xa8rcit de guerrers de terracota (cap al 200 aC) de la dinastia Qin, amb set mil guerrers de cares diferents \xe2\x80\x93per tant, modelades a m\xc3\xa0\xe2\x80\x93 tot i que els cossos, similars, estan fets probablement amb un motlle. L'escultura d'influ\xc3\xa8ncia budista m\xc3\xa9s antiga que es coneix (ca. 338) \xc3\xa9s una de bronze daurat, probablement una r\xc3\xa8plica d'una de Gandhara; tamb\xc3\xa9 destaquen les est\xc3\xa0tues colossals de Buda de les grutes de Yungang, a Datong. Durant la dinastia Tang (618-907), es van fabricar una gran quantitat de terracotes realitzades a pressi\xc3\xb3 per mitj\xc3\xa0 de motlles; en el per\xc3\xadode final de la dinastia es realitzaren figuretes de cer\xc3\xa0mica de temes variats que aporten una nova visi\xc3\xb3 de l'art, ara allunyat de la religi\xc3\xb3. Despr\xc3\xa9s d'una clara decad\xc3\xa8ncia, durant la dinastia Ming (1368\xe2\x80\x931644) es produeixen imatges de grans dimensions com a \xc2\xabguardians\xc2\xbb de les portes dels grans palaus o complexos funeraris, tot i que segueixen destacant les petites obres de jade i cer\xc3\xa0mica. Al segle XX, seguint les directrius ideol\xc3\xb2giques dels dirigents, retorna l'escultura monumental destinada a exaltar les gestes de la Revoluci\xc3\xb3 Xinhai._NEWLINE_Al Jap\xc3\xb3 cal destacar unes petites est\xc3\xa0tues religioses o funer\xc3\xa0ries amb una decoraci\xc3\xb3 geom\xc3\xa8trica del per\xc3\xadode J\xc5\x8dmon (segle VII aC) i uns \xc3\xaddols de terracota amb forma animal, anomenats haniwa, trobats en unes tombes del per\xc3\xadode Yayoi (finals del segle III). Durant el per\xc3\xadode Asuka, sota la influ\xc3\xa8ncia del budisme, es produeix un desenvolupament de l'escultura de la m\xc3\xa0 d'un artista xin\xc3\xa8s, Kuratsukuri Tori, que va entrar al servei de l'emperador. Altres escultors van aportar influ\xc3\xa8ncies coreanes i tots van realitzar imatges del Buda (Maitreya) amb bronze, fusta i terracota. Al segle\xc2\xa0XI, durant el per\xc3\xadode Kamakura, l'escultor J\xc5\x8dcho va aconseguir un gran renom i va tenir nombrosos deixebles; s'esculpien divinitats d'aspecte terrible per tal d'espantar les forces mal\xc3\xa8fiques. L'escultura, per\xc3\xb2, va quedar relegada a un segon terme i es prioritz\xc3\xa0 la pintura. Durant el per\xc3\xadode Azuchi-Momoyama destaquen algunes escultures de monjos zen i m\xc3\xa0scares per a actors del teatre Noh.\n_START_SECTION_\nMaterials\n_START_PARAGRAPH_\nEls materials emprats en escultura determinen el resultat de l'aspecte i textura de l'obra aix\xc3\xad com les seves caracter\xc3\xadstiques f\xc3\xadsiques. Amb l'\xc3\xbas d'una pedra tova \xc3\xa9s m\xc3\xa9s dif\xc3\xadcil obtenir un resultat minuci\xc3\xb3s degut a la seva corrosi\xc3\xb3; en contraposici\xc3\xb3, amb un material m\xc3\xa9s dur com el granit es requereix m\xc3\xa9s esfor\xc3\xa7 f\xc3\xadsic. Els detalls de formes delicades i amb calats s'aconsegueixen millor amb l'\xc3\xbas de la fusta, com ho demostren, per exemple, els retaules g\xc3\xb2tics. El treball en argila permet diversos acabaments, des del m\xc3\xa9s fi poliment a deixa les mateixes empremtes dels dits de l'artista. En conclusi\xc3\xb3, \xc3\xa9s l'escultor i el seu prop\xc3\xb2sit el que aconsegueix treure del material la forma i la textura desitjades."